Diari Oficial de la Generalitat Valenciana


Sumari del DOGV 5232, del 03-04-2006 (2006/3217)

ACORD de 2 de febrer de 2006, de la Comissió Territorial d'Urbanisme de València, relatiu al pla de reforma interior de redelimitació de la unitat d'execució 27 de Manises.
----------------------------------------------------------------------------------------------------------------------------------------------------------------------------

### Dades del document

Número de DOGV
:   5232

Data del DOGV
:   03-04-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/3217


Data del document
:   02-02-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Manises
    * pla d'urbanisme

ACORD de 2 de febrer de 2006, de la Comissió Territorial d'Urbanisme de València, relatiu al pla de reforma interior de redelimitació de la unitat d'execució 27 de Manises. [2006/A3217]  
En relació amb el pla de reforma interior de redelimitació de la unitat d'execució 27, remés per l'Ajuntament de Manises, es destaquen els següents antecedents i fonaments jurídics:  
Antecedents  
1. El projecte va ser sotmés a informació pública. Una vegada transcorregut el corresponent període d'exposició pública (DOGV núm. 4.567, de data 24 de febrer del 2005, BOP de data 1 de març del 2005 i anunci en el diari Levante de 21 de febrer del 2005), durant el qual no es va presentar cap al·legació, sobre el projecte va recaure acord plenari d'aprovació provisional en data 26 de maig del 2005.  
2. El projecte consta de memòria i plànols.  
3. El projecte té com a objecte la redelimitació d'una unitat d'execució d'un sector classificat com a sòl urbà pel Pla General vigent, per a la gestió indirecta de l'actuació integrada. La unitat d'execució prevista pel planejament vigent té una superfície de 4.729,15 metres quadrats i la que es proposa amb aquest PRI és de 4.043,25 metres quadrats. Els límits de la nova unitat d'execució són: al nord, el barranc de l'Aigua i una zona verda municipal; al sud, el carrer Reverend Fco. Castelló Gil; a l'est, l'edificació industrial Valmyc, SL; i, a l'oest, una zona verda municipal.   
4. La justificació de la redelimitació proposada és que la delimitació prevista pel Pla General inclou en el seu àmbit una xicoteta porció d'una antiga indústria que actualment encara està en funcionament. Aquest ús industrial previst pel Pla General està sent revisat en l'actualitat i, probablement, quede obsolet. A fi de no implicar el propietari de la indústria en el PAI i facilitar el seu desenvolupament, s'ha redelimitat l'àmbit de la unitat d'execució. A més, s'han inclòs dos restes d'una parcel·la cadastral inclosa en l'àmbit de la unitat d'execució i que la delimitació del planejament deixava fora, que tenen unes superfícies de 30 i 16 metres quadrats aproximadament.  
5. El resum de les dades de la unitat d'execució segons el planejament vigent es mostra en la taula següent:  
 Superfície Edif. Cessió Coef.   
 Objectiva de sòl edif.  
Residencial 1.032,63 m² 4.130,52 m²   
Terciari 2.137,95 m² 2.137,95 m²   
Vials 1.558,57 m² 32,956%   
Total 4.729,15 m² 6.268,47 m² 32,956% 1,3254  
El resum de les dades de la unitat d'execució segons el PRI proposat es mostra en la taula següent:  
 Superfície Edif. Cessió Coef.   
 Objectiva de sòl edif.  
Residencial 1.305,00 m² 6.268,47 m²   
Dotacional privat 1.405,73 m²   
Vials 1.332,52 m² 32,96%   
Total 4.043,25 m² 6.268,47 m² 32,96% 1,5503  
En compensació per l'augment de l'edificabilitat, el PRI fixa una reserva d'almenys el 38% (2.400 m²) de l'edificabilitat total (6.268,47 m²) amb destinació a habitatge de protecció pública.  
6. Durant la tramitació de l'expedient s'han sol·licitat informes a la Confederació Hidrogràfica del Xúquer i a la Direcció General de Transports de la Conselleria d'Infraestructures i Transport.  
7. Manises disposa de pla general, aprovat definitivament per la Comissió Territorial d'Urbanisme en data 22 de desembre de 1988, amb diverses modificacions aprovades.  
8. La Comissió Informativa de la Comissió Territorial d'Urbanisme de València, en sessió celebrada el 26 de gener del 2006, va emetre un informe relatiu al projecte que ens ocupa, complint així allò que s'ha preceptuat en l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments jurídics  
1. La tramitació ha sigut correcta conforme al que estableix l'article 52 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara en endavant LRAU).   
2. La documentació està completa, a l'efecte del compliment del que preceptua l'article 27 de la LRAU. La documentació no està completa, a l'efecte del compliment d'allò que s'ha preceptuat en l'article 28 de la LRAU, ja que falten plans d'ordenació detallada conjunta del sector i dels seus voltants. La documentació no compleix amb el que preveu l'Ordre de 29 de març de 1996, per la qual s'aprova la Instrucció de Planejament 1/1996, de 23 de gener de 1996, sobre homologació de plans d'urbanisme a la Llei Reguladora de l'Activitat Urbanística.  
3. El pla de reforma interior hauria d'homologar-se segons la disposició transitòria primera al punt 3: «L'aprovació de plans parcials, especials o de reforma interior que modifiquen determinacions dels plans generals vigents a l'entrada en vigor d'aquesta llei, requereix l'homologació del sector corresponent, que podrà efectuar-se directament en aprovar els dits instruments, sempre que aquests continguen els documents específics i les determinacions necessàries amb aquest fi». En tractar-se d'una homologació declarativa en què no hi ha cap element pertanyent a la xarxa primària de dotacions, es considera suficient la documentació lliurada, encara que no existisca document d'homologació independent.  
4. Quant al fons de l'assumpte, l'article 80, segon paràgraf del Reglament de planejament de la Comunitat Valenciana, disposa el següent:  
«...  
Poden formular-se plans de reforma interior que, a més dels fins que els són propis, expressats en l'article 72 d'aquest reglament, tinguen com a objecte millorar l'ordenació continguda en el pla general per al sòl urbà i àrees de reforma interior.»  
Per la seua banda, l'article 118 del mateix text proclama que:   
....  
Mitjançant el pla de reforma interior poden esmenar-se les insuficiències d'un pla general que no haja delimitat unitat d'execució per a terrenys l'adequada urbanització dels quals convinga realitzar mitjançant actuacions integrades per ser tècnicament impossible o inadequat efectuar-la mitjançant actuació aïllada.»  
En definitiva, el pla de reforma interior respon satisfactòriament a l'interés públic local. No s'aprecia obstacle legal que impedisca l'aprovació autonòmica de conformitat amb el que preveu l'article 40 LRAU.  
5. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les homologacions i plans de reforma interior de municipis de menys de 50.000 habitants, de conformitat amb el que disposa la disposició transitòria primera, punt 3, i l'article 54.2.b de la Llei Reguladora de l'Activitat Urbanística, en relació amb l'article 10.a del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que antecedeix, la Comissió Territorial d'Urbanisme, en sessió celebrada el 2 de febrer del 2006 acorda: aprovar el pla de reforma interior de la unitat d'execució 27 de Manises. El text del projecte que es presente per a visat haurà d'incorporar els plànols de l'ordenació detallada.  
Contra aquest acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si és el cas, les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la secretària autonòmica de Territori i Medi Ambient per analogia amb l'article 74.3.c de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no cabrà interposar cap recurs en via administrativa. Això no obstant, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar, en el termini de dos mesos, comptador des de la notificació, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/1998.  
Tot això sense perjudici que es puga exercir qualsevol altre recurs o acció que es crega oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC).  
València, 2 de febrer de 2006.. El secretari de la Comissió Territorial d'Urbanisme: Alvaro Aleixandre Ortí.